Ammattikorkeakoulussa Haaga-Heliassa opiskelevat Vilhelmiina Näykki ja Linda Pinnola poseerasivat presidentti Sauli Niinistön ja hänen Lennu-koiransa kanssa vappubileissä.

Opiskelijat Vilhelmiina Näykki (vas.) ja Heini Höytiä juhlistivat vappua presidentti Sauli Niinistön ja Lennu-koiran kanssa. LINDA PINNOLA

Vappua juhlistavat opiskelijat Vilhelmiina Näykki ja Linda Pinnola bongasivat presidentti Sauli Niinistön ja bostoninterrierin Lennun ulkoilemassa Hietaniemen rannan tuntumassa tänään torstaina.

Presidentti saapui kuin kutsusta Haaga-Helian opiskelijakunnan Helgan perinteisiin 8 Päivän Wappu -juhliin, jotka kestävät 11 päivää.

– Haalarinkastajaisissa nähtiin Sauli ulkoiluttamassa koiraa. Menin kysymään, voidaanko ottaa yhteiskuva, Pinnola kertoo Iltalehdelle.

– Olen itsekin Salosta kotoisin, joten Saulia oli ihan kiva nähdä. En ole aiemmin nähnyt häntä kasvotusten, mutta sisko on tavannut presidentin joskus urheilutapahtuman yhteydessä.

Näykki kuvailee Iltalehdelle, että presidentti ja koira vaikuttivat olevan iloisella tuulella.

– Kysyin, pureeko koira, ja Sauli vastasi, että ei pure. En kuitenkaan silittänyt koiraa, vaikka se oli tosi söpö. Presidentin tapaaminen nosti tunnelmaa positiivisella tavalla, ja juhla on mennyt oikein mukavissa merkeissä, Näykki muistelee ikimuistoista vapputapaamista.

Toivottiko presidentti hyvää vappua?

– Ei toivottanut. Ei puhuttu paljon, annettiin hänen jatkaa rauhassa iltalenkkiään, Pinnola vastaa.

Näykki ja Pinnola opiskelevat Haaga-Heliassa myyntityön tradenomeiksi.

Myöhemmin opiskelijakunta Helga iloitsi Facebook-sivullaan:

Presidentti Niinistön vierailusta opiskelijoiden vappubileissä kertoi ensimmäisenä MTV.

Juttua muokattu 20.44: Korjattu kuvassa poseeraavan henkilön nimi.